## Odluka Ustavnog suda Republike Hrvatske broj: U-IIIA-64391/2009 od 16. rujna 2010.

### NN 115/2010 (7.10.2010.), Odluka Ustavnog suda Republike Hrvatske broj: U-IIIA-64391/2009 od 16. rujna 2010.

USTAVNI SUD REPUBLIKE HRVATSKE

3050

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Slavica Banić, Ivan Matija, Duška Šarin i Miroslav Šeparović, članovi Vijeća, odlučujući o ustavnoj tužbi koju je podnio D. V. iz Z., na sjednici održanoj 16. rujna 2010. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod brojem Revr-282/10 (ranije Revr-185/09) u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst), podnositelju ustavne tužbe, D. V., B. M. 44, Z., određuje se primjerena naknada zbog povrede ustavnog prava zajamčenog člankom 29. stavkom 1. Ustava Republike Hrvatske (»Narodne novine«, broj 41/01. – pročišćeni tekst), u iznosu od 2.200,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 27. Zakona o sudovima (»Narodne novine«, broj 150/05., 16/07. i 113/08.), podnositelj je 16. rujna 2008. podnio zahtjev za zaštitu prava na suđenje u razumnom roku, koji sadržajno predstavlja ustavnu tužbu podnesenu temeljem članka 63. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst, u daljnjem tekstu: Ustavni zakon) radi nedonošenja odluke u postupku koji se pod brojem: Pr-5376/01 vodi(o) pred Općinskim građanskim sudom u Zagrebu, smatrajući da mu je povrijeđeno ustavno pravo na donošenje sudske odluke u razumnom roku, zajamčeno člankom 29. stavkom 1. Ustava Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Ustavni sud u predmetu ustupljenom od Vrhovnog suda Republike Hrvatske, na temelju navoda iz ustavne tužbe, očitovanja Općinskog građanskog suda u Zagrebu te uvida u presliku spisa Općinskog građanskog suda u Zagrebu broj: Pr-5376/01, primjenom članka 63. Ustavnog zakona utvrdio je pravno relevantne činjenice za odlučivanje o povredi ustavnog prava podnositelja zajamčenog člankom 29. stavkom 1. Ustava.

Podnositelj je 24. siječnja 2007. Županijskom sudu u Zagrebu podnio zahtjev za zaštitu prava na suđenje u razumnom roku u postupku koji se vodi(o) pred Općinskim sudom u Zagrebu pod brojem: Pr-5376/01. Županijski sud u Zagrebu, rješenjem od 24. srpnja 2007., odbio je zahtjev podnositelja. Odlučujući u povodu žalbe podnositelja, Vrhovni sud Republike Hrvatske je, rješenjem broj: Gžzp-275/07-2 od 18. ožujka 2008., uvažio žalbu podnositelja, preinačio rješenje Županijskog suda u Zagrebu od 24. srpnja 2007. i dosudio podnositelju primjerenu naknadu zbog povrede prava na suđenje u razumnom roku u iznosu od 7.000,00 kn. Istim rješenjem Vrhovni sud Republike Hrvatske naložio je Županijskom sudu u Zagrebu da donese odluku u predmetu u roku od šest mjeseci od dana dostave tog rješenja. Županijski sud u Zagrebu, postupivši po nalogu Vrhovnog suda Republike Hrvatske, donio je 16. rujna 2008. presudu i rješenje broj: Gžr-2413/07-2 kojima je odlučeno o tužbenom zahtjevu podnositelja. Podnositelj je protiv navedene drugostupanjske presude 17. prosinca 2008. podnio reviziju Vrhovnom sudu Republike Hrvatske, a 19. prosinca 2008. podnio je ustavnu tužbu Ustavnom sudu smatrajući da mu je povrijeđeno pravo na suđenje u razumnom roku. O ustavnoj tužbi podnositelja odlučeno je 1. travnja 2009. odlukom broj: U-IIIA-5564/2008, kojom se ista odbija.

Spis je povodom revizije podnositelja dostavljen Vrhovnom sudu 18. ožujka 2008. na odlučivanje. Podnositelj je 16. rujna 2008. uputio Županijskom sudu u Zagrebu novi zahtjev za zaštitu prava na suđenje u razumnom roku. Budući da se u trenutku rješavanja o zahtjevu predmet nalazio pred Vrhovnim sudom povodom revizije, Županijski sud u Zagrebu oglasio se stvarno nenadležnim i rješenjem broj: Gzp-1118/08 od 19. ožujka 2009. ustupio predmet Ustavnom sudu. Na navedeno rješenje podnositelj je uložio žalbu koja je rješenjem Vrhovnog suda broj: Gžzp-200/09 od 31. kolovoza 2009. odbijena i potvrđeno je rješenje Županijskog suda od 19. ožujka 2008. te je predmet dopisom od 10. studenoga 2009. dostavljen Ustavnom sudu na odlučivanje povodom podnositeljevog zahtjeva. U trenutku donošenja ove ustavnosudske odluke postupak povodom revizije pred Vrhovnim sudom Republike Hrvatske još nije okončan i vodi se pod novim brojem: Revr-282/10.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

Postupak je pokrenut tužbom podnositelja Općinskom sudu u Zagrebu 17. listopada 2001. godine.

Zahtjev za zaštitu prava na suđenje u razumnom roku, koji sadržajno predstavlja ustavnu tužbu, podnesen je 16. rujna 2008., a do tog dana postupak u predmetu Općinskog građanskog suda u Zagrebu broj: Pr-5376/01 nije pravomoćno okončan, odnosno još uvijek je trajao žalbeni postupak pred Županijskim sudom u Zagrebu pod brojem: Gžr-2413/07. Županijski sud u Zagrebu donio je istog dana, 16. rujna 2008., presudu i rješenje broj: Gžr-2413/07-2.

Budući da je o povredi ustavnog prava podnositelja na suđenje u razumnom roku u navedenom parničnom postupku Ustavni sud već odlučivao u predmetu broj: U-IIIA-5564/2008, u ovom ustavnosudskom postupku povodom nove ustavne tužbe kao pravno relevantno razdoblje uzima se u razmatranje razdoblje od podnošenja ranije ustavne tužbe 19. prosinca 2008. do dana donošenja ove odluke, što iznosi jednu (1) godinu, osam (8) mjeseci i dvadesetsedam (27) dana.

Usprkos činjenici da je svojom ranijom odlukom broj: U-IIIA-5564/2008 od 1. travnja 2009. odbio ustavnu tužbu podnositelja, podnesenu radi duljine istovjetnog parničnog postupka, i to iz razloga što je utvrđeno da je podnositelju odlukom Vrhovnog suda od 18. ožujka 2008. već određena primjerena naknada zbog povrede prava na suđenje u razumnom roku u iznosu od 7.000,00 kn, Ustavni sud, razmatrajući duljinu sudskog postupka u povodu nove ustavne tužbe podnositelja, koja je predmet ovog ustavnosudskog postupka, posebno je uvažio okolnost da se u konkretnom slučaju radi o radnom sporu koji je tužbom u parničnom postupku pokrenut još 17. listopada 2001. i koji je do dana donošenja ove ustavnosudske odluke trajao ukupno osam (8) godina i jedanaest (11) mjeseci te još uvijek nije okončan.

4.2. POSTUPANJE NADLEŽNOG SUDA

Postupak se u pravno relevantnom razdoblju vodio pred Županijskim sudom u Zagrebu, koji je nakon donošenja odluke Vrhovnog suda broj: Gžzp-275/07-2 od 18. ožujka 2008. postupio u skladu s točkom II. izreke i donio u ostavljenom roku, 16. rujna 2008., presudu broj: Gžr-2413/07-2 protiv koje je podnositelj 17. prosinca 2008. izjavio reviziju. Spis je 18. ožujka 2009. dostavljen Vrhovnom sudu na rješavanje po reviziji, vodi se pod novim brojem: Revr-282/10 i još nije okončan.

4.3. PONAŠANJE PODNOSITELJA USTAVNE TUŽBE (TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, u pravno relevantnom razdoblju nije doprinio duljini postupka.

4.4. SLOŽENOST SUDSKOG PREDMETA

Prema utvrđenju Ustavnog suda, ne radi se o složenijem predmetu.

OCJENA USTAVNOG SUDA

5. Sagledavajući postupak kao jedinstvenu cjelinu, a imajući u vidu trajanje postupka u pravno relevantnom razdoblju, kao i činjenicu da postupak još uvijek nije okončan, uzevši pritom u obzir da se radi o radnom sporu koji je žurne naravi, a pokrenut je još 2001. godine, Ustavni sud ocjenjuje da ukupno trajanje postupka u konkretnom slučaju ne udovoljava zahtjevu suđenja u razumnom roku. Slijedom navedenog, Ustavni sud ocjenjuje da je povrijeđeno ustavno pravo podnositelja da zakonom ustanovljeni neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka V. izreke) temelji se na odredbama članka 29. Ustavnog zakona.

Broj: U-IIIA-64391/2009

Zagreb, 16. rujna 2010.

USTAVNI SUD REPUBLIKE HRVATSKE

Predsjednica Vijeća
Snježana Bagić, v. r.

Odluka, NN 115/2010-3050